ToekomsVenster: Soos JesusFoto: Annca/Pixabay.com “En nadat hulle die skuite op die strand getrek het, het hulle alles net so laat lê en sy volgelinge geword.” – Lukas 5:11 Kan jy dink wat die effek op die wêreld sou wees as die meer as twee miljard Christene op aarde byvoorbeeld vredemakers sou wees, hulle vyande sou liefhê, lig sou reis en nie skatte op aarde bymekaar maak nie? Die groot probleem in die wêreld waarin ons vandag leef, is nie dat die Hindoes, Moslems of ateïste… nie vir Jesus volg nie, maar dat die Christendom Hom nie volg nie – dat Christene vandag te min soos Jesus lyk; te min van die weerloosheid, dapperheid en selfopoffering wat Sy lewe gekenmerk het, weerspieël. Tot watter mate het ons vir ons ’n God begin skep wat al hoe meer soos ons lyk? Wat is daar in jou eie persoonlike lewe (en in jou gemeente se strukture) wat moet verander om meer soos Jesus te lyk? Here, help my om ook my lewe te gee vir hierdie wêreld. Amen.